MARIO-WEB	Liegie es bulletins dera grana armada, aguestes estròfes omeriques escrites sus eth camp de batalha; vedie en eri, a intervaus, eth nòm de sa pair, e tostemp eth nòm der emperaire; campaue dauant des sòns uelhs tot eth gran emperi; sentie coma ua marèa que se quilhaue en sòn interior; en bèri moments li semblaue que sa pair passaue ath sòn costat coma ua bohada e li parlaue ena aurelha; s’anaue abstreiguent de man en man; credie enténer es tambors, eth canon, es cornetes, eth pas mesurat des batalhons, eth galaup sord e luenhant dera cavalaria, de temps en temps es sòns uelhs se lheuauen entath cèu e vedien lúder, enes prigondors sense hons, es colossaus constellacions; e baishauen dempús en libre e vedien botjar-se confusaments d’autes causes colossaus.